På Aalborg Handelsgymnasium i Saxogade optager det de unge, når der er nyt i Mia-sagen. - Det blev faktisk sendt ind i vores gruppechat, som vi har os piger, som noget af det første i morges. Vi har fulgt med i det, vi har kigget og vi har lagt mærke til det, siger Maya Munch. Drabet på den unge kvinde fylder stadig i bevidstheden - måske netop fordi det kom så tæt på. - Det var i Jomfru Ane Gade og på Vesterbro, hvor jeg tager bussen hver eneste dag, så jeg tror, det er det, der chokerer mest. - Jeg synes, det er fuldstændig forfærdeligt, og jeg synes også, at det er forrykt, at os unge kvinder ikke kan tage i byen uden at skulle være bekymret over, at sådan noget kan ske for os, fordi det kunne jo ligeså godt have været en af os, som det kunne have været Mia, siger Emma Pedersen. Se indslaget her: Fylder meget i byen Det er ikke kun blandt de unge, at sagen stadig står klart i erindringen. På gaden i Aalborg har man ikke glemt Mia Skadhauge Stevn og hendes tragiske skæbne. - Sagen fylder rigtig meget - alle snakker om, hvad der skete, for det var skrækkeligt det der, fortæller Mogens Grennerud fra Nørresundby. Og netop det med at sende sine børn i byen fylder ekstra meget. - Jeg synes, det er skrækkeligt. Nu har jeg selv en søn på snart seks, og han skal jo også i byen på et tidspunkt, siger Louise Asp fra Aalborg. Holder øje med hinanden De unge på handelsgymnasiet har taget konkrete værktøjer i brug, for at kunne føle sig mere sikre i nattelivet. - Med appen "Find" kan dine forældre eller pårørende holde øje med, hvor du er. Du bestemmer selv, hvem der skal kunne se det, men så kan I se hvor hinanden er hele tiden, forklarer Tobias Åkesson. - Vi har også alle sammen "Find", så vi altid kan spore hinanden, siger Mathilde Kjær. Når man spørger de unge, er der ingen tvivl. Der var en tid før Mia-sagen, og en tid efter. - Før tog vi ikke så meget hensyn til, at vi skulle sørge for hinanden, når vi tog hjem fra klubberne, hvor nu der sørger vi altid for at sørge for hinanden, når vi er på vej hjem også, lyder det fra Emma Pedersen.

Referat:
I Aalborg og nattelivet har sagen chokeret de unge, der ikke længere følte sig trygge, når de skulle ud og have en sjov aften i byen.